Κανονισμός (ΕΚ) αριθ. 1880/2001 της Επιτροπής

της 26ης Σεπτεμβρίου 2001

για τροποποίηση του κανονισμού (ΕΚ) αριθ. 1621/1999 για τη θέσπιση των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 1239/2001(2), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Το άρθρο 13 παράγραφος 2 στοιχείο δ) του κανονισμού (ΕΚ) αριθ. 1621/1999 της Επιτροπής, της 22ας Ιουλίου 1999, περί λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδας(3), όπως τροποποιήθηκε από τον κανονισμό (ΕΚ) αριθ. 2256/1999(4), προβλέπει για τους επιχειρηματίες που επωφελήθηκαν από τα μέτρα που αναφέρονται στον κανονισμό (ΕΚ) αριθ. 399/94 του Συμβουλίου, της 21ης Φεβρουαρίου 1994, για ειδικές δράσεις υπέρ των σταφίδων(5), όπως τροποποιήθηκε από τον κανονισμό (ΕΚ) αριθ. 2826/2000(6), μεταβατικά μέτρα ως προς την υποχρέωση χρήσης πλαστικών στοιβαζόμενων κιβωτίων για την παράδοση μη μεταποιημένων σταφίδων. Κατόπιν αιτήματος της Ελλάδας στο οποίο αναφέρονται δυσκολίες προμήθειας των εν λόγω κιβωτίων, πρέπει, κατ' εξαίρεση, να παραταθούν κατά ένα έτος τα εν λόγω μεταβατικά μέτρα και, προκειμένου να γίνει αυτό, να καθορισθεί, για την περίοδο 2001/02, ένα ελάχιστο προσωρινό ποσοστό 75 % των ποσοτήτων που παραδίδονται και αποθηκεύονται στα εν λόγω κιβώτια.

(2) Ο εν λόγω κανονισμός (ΕΚ) αριθ. 1621/1999 προβλέπει στο άρθρο 5 παράγραφος 1 ότι οι συμβάσεις συνάπτονται το αργότερο την 1η Αυγούστου πριν από τη σχετική περίοδο και ότι οι συμβάσεις αυτές προβλέπουν την υποχρέωση για τους μεμονωμένους παραγωγούς ή οργανώσεις παραγωγών να παραδίδουν το σύνολο των ποσοτήτων σε στοιβαζόμενα πλαστικά κιβώτια, με την επιφύλαξη της εφαρμογής των μεταβατικών διατάξεων που προβλέπονται στο άρθρο 13 παράγραφος 2 στοιχείο δ). Λαμβάνοντας υπόψη την τροποποίηση των μεταβατικών αυτών διατάξεων για την περίοδο 2001/02 πρέπει να παραταθεί η προθεσμία σύναψης των συμβάσεων μέχρι την 30ή Σεπτεμβρίου 2001 για την εν λόγω περίοδο.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 13 παράγραφος 2 του κανονισμού (ΕΚ) αριθ. 1621/1999 τροποποιείται ως εξής:

1. Το στοιχείο γ) αντικαθίσταται από το ακόλουθο κείμενο: "γ) οι συμβάσεις που αναφέρονται στο άρθρο 5 υπογράφονται μεταξύ, αφενός, παραγωγών ή οργανώσεων παραγωγών και, αφετέρου, μεταποιητών που έχουν υποβάλει αίτηση εγγραφής στη βάση δεδομένων πριν από τη σύναψη των συμβάσεων· για τις περιόδους 1999/2000, 2000/01 και 2001/02, οι συμβάσεις συνάπτονται, αντιστοίχως, το αργότερο την 1η Νοεμβρίου 1999, την 1η Σεπτεμβρίου 2000 και την 30ή Σεπτεμβρίου 2001·"

2. Στο στοιχείο δ), η τρίτη περίπτωση αντικαθίσταται από το ακόλουθο κείμενο: "- τουλάχιστον 75 % των ποσοτήτων που έχουν παραδοθεί και αποθηκευθεί κατά τη διάρκεια της περιόδου 2001/02".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Σεπτεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 171 της 26.3.2001, σ. 1.

(3) ΕΕ L 192 της 24.7.1999, σ. 21.

(4) ΕΕ L 275 της 26.10.1999, σ. 13.

(5) ΕΕ L 54 της 25.2.1994, σ. 3.

(6) ΕΕ L 328 της 23.12.2000, σ. 2.